
ANDREJ  MRÁZ 

VOLANIE  PODKARPATSKEJ  RUSI 

Najprv  ma  prekvapovalo,  ako  naši  ľudia  v minulosti  častO‘ 
mysleli  na  osud  podkarpatských  Rusov  a ako  im  chceli  pomáhať. 
Ľudovít  Štúr  v Orie  tatranskom  uverejňoval  B.  Nosákov  cestopis- 
z Podkarpatskej  Rusi  a staral  sa  o národné  i kultúrne  potreby  Ru- 
sínov.  Dokazoval,  že  boló  by  sa  starať  Rusínom,  aby  mali  svoj  ča- 
sopis, a kým  ho  mať  nemôžu,  aby  čítali  Slovenské  narodnie  noviny 
a Orla  tatranského.  Výbojný  Pesti  Hirlap,  rozumie  sa,  hneď  karhaŕ 
a zastrašoval  pôvodcu  takéhoto  návrhu.  Ale  Štúr  pokojne  odpo- 
vedal: „Teraz  každý  národ  pod  milostivou  berlou  vlády  rakúskej  ži- 
vot svoj  národný  rozvíjať  môže,  mali  by  sa  veru  aj  Rusíni  tak  ako- 
i Slováci  o verejný  orgán  svojho  duchovného  života  postarať,  aleba 
dotiaľ,  kým  sa  naň  zmôžu,  k Slovákom  sa  pripojiť.  Či  je  to  teda 
taký  do  neba  volajúci  hriech,  že  Slovák  Rusínov  k duchovnému 
životu  povzbudzuje  a radí  im,  aby  sa  postarali  o dáky  časopis  ru- 
sínsky a dotiaľ,  kým  ho  dostanú,  aby  Slovenské  noviny  a Orla 
' tatranskieho  čítali,  alebo  druhými  slovami,  aby  sa  ku  Slovákom  pri- 
pojili? Kto  tu  žiada,  aby  Rusíni  slovenský  jazyk  za  svoj  prijali?  Veď 
oni  majú  svoj  rusínsky  krásny  jazyk.“  (Slov.  nár.  noviny  1846,  str. 
249-250.) 

A najviacej  nás  s Rusínmi  sblížil  a ukázal  cestu,^ako  by  sme 
si  mohli  navzájom  pomáhať,  Adolf  I.  Dobriansky.  MichaíSekey  vydaí 
už  síce  po  slovensky  populárnu  prácu  o Dobrianskom  (Životopis 
A.  I.  Dobrianskeho.  Košice,  1928),  ale  k tejto  vynikajúcej  postave 
ruských  a našich  dejín  budeme  sa  musieť  ešte  vracať,  osvetľovať,, 
ako  spolupracoval  s naším  Radlinským  a Palárikom,  aký  podiel  maí 
pri  politických  akciách  slovenských  na  začiatku  šesťdesiatych  rokov 
i neskoršie,  bude  nám  treba  vysvetliť  všetko,  prečo  si  Slováci  vyvolili 
Dobrianskeho  za  člena  výboru  Matice  slovenskej  na  prvom  ma- 
tičnom shromaždení,  prečo  mu  Hurban  venoval  svoje  Piesne  na- 
teraz a prečo  i almanach  Tatran  bol  venovaný  Dobrianskemu.  I pre 
slovenské  rusofilstvo  Dobriansky  je  dôležitý  činiteľ. 

Citové  ma  vzrušoval  slovenský  pomer  k Rusínom,  keď  som 
študoval  Záhorského  literárnu  pozostalosť  v pražskom  Národnom 
muzeu,  špeciálne  Záhorského  listy,  písané  Martinovi  Hattalovi.  Žup- 
čianska  fara  a jej  kňaz,  koľko  je  v tom  našej  kultúrnej  tragédie!: 
Začiatkom  päťdesiatych  rokov  predošlého  storočia  vrátil  sa  Jonáš. 
Záhorský  sklamaný  z Viedne,  kde  redigoval  úradné  Slovenské  no- 
viny, a nežičlivý  biskup  dal  mu  zúboženú  faru  župčiansku.  Mála 
je  takých  dramatických  osobných  bojov  s^prostredím  v našich  kultúr- 
nych dejinách,  aké  prežíval  Záhorský  v Župčanoch  do  svojej  smrti,, 
v polovici  sedemdesiatych  rokov  predošlého  storočia.  Nevyhasly 
v Záhorskom  mohutné  vatry  túžob  literárnych  a vedeckých.  Pod- 
paľoval ich  stále  aj  v najkrušnejších  svojich  osobných  osudoch. 
V župčianskej  samote  drúzgal  si  život  presvedčením,  že  pred- 

stavitelia  slovenského  života  ho  odvrhli,  že  Jozef  M.  Hurban  i ostatní 
sú  zaťatí  jeho  osobní  odporcovia  a nebolo  ľudí  i spôsobov,  ako 
zavčasu  rozptýliť  tento  Záhorského  predsudok,  taký  tragický  pre 
jeho  vlastný  život  a taký  škodlivý  pre  náš  kultúrny  život.  Len  roky 
utekaly  a Záhorský  sa  stále  cítil  prekliatym  vyhnancom  nášho  kul- 
túrneho sveta.  A v jeho  okolí  bol  zaostalý  ľud,  šarišskí  zemani  i 
tupé  úradníctvo. 

Plamienok  priateľstva  a pochopenia  blikal  Záhorskému  v ústrety 
v jeho  najbližšom  okolí  vari  iba  medzi  kňazmi  grécko-katolíckeho 
biskupstva  prešovského.  Zo  Záhorského  listov  Hattalovi  vyčítame 
niekoľko  charakteristických  drobností,  ktoré  osvetľujú,  ako  medzi 
rusínskymi  kňazmi  pôsobil  Záhorský  a aké  účinky  mal  na  neho 
styk  s t>mito  ľuďmi.  Pre  Alexandra  Duchnoviča  prostredníctvom 
Hattalovým  objednal  Záhorský  Riegrov  Náučný  slovník,  pre  pre- 
šovského kanonistu  Georga  Šoltésa  Kroniku  Práce  a referovával 
Hattalovi  o pomeroch  rusínskeho  kléru.  Keď  V.  Dobriansky  spáchal 
pokus  samovraždy.  Záhorský  nad  tým  bolestne  smúti,  Dobrianskeho 
menuje  človekom,  „akého  si  Rusíni  uhorskí  nie  hneď  dochovajú“. 
Michal  Molčan,  biskupský  aktuár  v Prešove,  bol  odišiel  r.  1867  na 
slovanskú  národopisnú  výstavu  do  Moskvy  Záhorský  o tom  Hatta- 
lovi píše:  „Šol  totiž  Molčan  na  výstavku,  sám  jediný  zo  všetkých 
uhorských  Rusov.  Pravdepodobne  nevráti  sa  viac,  úprimná  a poctivá 
duša,  medzi  ľudí,  pri  ktorých  učený  Viktor  Dobránsky,  kanonik,  za 
najlepšie  uznal  zastreliť  sa.“  Týmito  poznámkami  som  len  chcel 
pripomenúť,  že  pri  štúdiu  života  a diela  složitého  Jonáša  Záhor- 
ského bude  nám  treba  pamätať  na  všetko,  čo  dostal  od  Rusínov: 
študoval  v grécko-katolíckej  biskupskej  knižnici  v Prešove  (i  jeden 
exemplár  rukopisu  svojich  Dejín  Uhorska,  ktoré  Matica  slovenská 
neodvážila  sa  vydať  pre  smelé  riešenie  náboženských  otázok  na 
začiatku  dejín  Uhorska,  uložil  Záhorský  do  opatery  grécko-kato- 
líckemu  biskupstvu  v Prešove),  na  jeho  rusofilskú  orientáciu  iste 
mal  vplyv  i styk  s rusínskymi  učenými  ľuďmi,  a nadovšetko  ná- 
rodná tragika  Rusínov  i bolestný  pesimizmus  rusínskej  inteligencie 
iste  tiež  prehlbovaly  tragické  životné  pocity  Záhorského. 

A kapitol,  v ktorých  by  bolo  možno  opísať  slovenský  pomer 
k Rusínom  v minulosti,  je  veľa.  Aby  sme  len  ilustrovali,  ako  Slo- 
váci préd  vojnou  poznali  postavenie  Rusínov,  koľko  sympatií  a sta- 
rostlivosti venovali  svojim  slovanským  bratom  a susedom  na  vý- 
chode, odcitujeme  Vajanského  úvodník,  ktorý  pod  názvom  Uhor- 
skí Rusi  vyšiel  roku  1904  v 96.  čísle  Národných  novín.  Vajan- 
ský  píše : 

„Najsmutnejší,  ale  plasticko-typický  obraz  utlačeného  národa 
poskytujú  uhorskí  Rusi.  Je  to  obraz  hanby  a posmechu  XX.  sto- 
letia,  je  to  krvavá  satira  na  podlo- hnusné  heslá  humanizmu,  libera- 
lizmu, pokroku,  modernizmu,  realizmu!  Je  to  fľak  na  svedomí  celého 
ľudstva,  fľak  na  cti  národov,  krajín  a štátov,  že  sa  nemo  dívajú  na 
spúšťanie  žíl  celému  znamenitému  národu,  dobrému,  schopnému, 
len  aby  sa  nasýtilo  niekoľko  zhýralých  brušísk. 

Uhorskí  Rusi  nemohli  navolaf  na  seba  horších  tyranov,  ako 
ich  majú  dnes.  Keď  im  zabili  telá,  išli  na  duše.  I tie  idú  špiniť. 

Čo  zostalo  z uhorského  ruského,  sviežeho,  cirkevne  samo- 
statného živlu?  Masa  zanedbaného  sedliactva.  Zanedbaného  a opu- 
steného. I od  cirkvi  opusteného,  nakoľko  je  viditeľná  v úradných 
osobnostiach.  Títo  „pastieri“  ľudu  svojho  za  špinavý  groš,  za  po- 
hodlie a za  úsmev  veľkomožných  pánov,  za  blahosklonné  potľapka- 
nie po  pleci,  oblečenom  v kňazskú  sutánu,  stali  sa  katmi,  ba  šarhami 
ľudu  svojho,  stali  sa  hnusiteľmi  svätýň  ruského  národa. 

„Umierajúci  národ“,  povedal  nám  nebohý  Fencik,  udržujúci 
malinké  svetielko  ducha  a citu  v časopisku  Listok  (Fencik  umrel, 
svetielko  zhaslo).  Umierajúci  národ  uprostred  humánnej,  liberálnej, 
civilizovanej  Európy.  Ale  nie  umierajúci  smrťou  prirodzenou,  ale 
pridúšaním  rukou  surovo-krutou,  otravou  cudziny. 

Povedomie  cirkevné  ešte  slabo  vegetuje  v dušiach  utlačenej 
masy,  na  jedinom  Otčenáši,  ako  na  tenunkej  retiazke  visí  žitie  tohto 
národa.  Ale  i tú  mu  idú  pretrhnúť.  Liturgiu,  tisícročnú,  idú  mu  skon- 
fiškovať, aby  už  ani  útechy  nemal  „umierajúci  národ“.  Keď  mu 
odobrali  všetky  radosti  života,  vrhajú  sa  ešte  i na  posledné  po- 
mazanie, na  predsmrtné  spovedné  zaopatrenie.  Zradné  kňazstvó 
tohto  nešťastného  národa  vyhnalo  rodný  jazyk  nielen  zo  seminárov, 
škôl,  ale  i z vlastných  rodín.  Ani  len  o čestných  výnimkách  nevieme, 
iste  i jestli  sú,  teda  v utajenej  tichosti.  Národ  nemá  pražiadnej  svet- 
skej inteligencie:  ľudia,  ktorých  vychovávajú  v školách,  odpadávajú 
od  národa,  takže  o uhorských  Rusoch  niet  ani  stopy  na  školách 
stredných  a vysokých.  Zemianstvo  šviháči  a prelumpúva  ostatnú . 
škvarku  po  Andrášovke  a Kerepešskej  v Pešti,  na  jeho  miesto  hrnie 
sa  vlčie  stádo  opejsovanej  protežé,  a toto  už  pasie  sa  na  ostatkoch 
národa,  na  koštiaľoch  a schudnutých  členoch  opusteného  ľudu. 

A keď  sa  kde-tu  ľud  sprotiví  tomuto  udúšaniu,  ako  na  pr. 
v dedine  Ize,  v ktorej  3Q0  rodín  v skľúčenosti  a v zúfaní  svojom 
prešlo  na  pravoslávie  (ako  známo,  podľa  nových  cirkevno-právnych 
zákonov  slobodno  u nás  na  akúkoľvek  vieru  prestúpiť,  ba  i rovno 
vystúpiť  z každej  cirkvi  a stať  sa  bezkonfesionálnym),  počne  robotu 
fiškus  a súd  a „búrenie  proti  štátu  a cirkvi“  je  titul,  pod  ktorým 
žalárujú  ľudí. 

Ľudu  zostáva  iba  Amerika.  Ale  väčšine  ani  toto  útočište  ne- 
kynie:  je  už  tak  zbedovaná,  že  nemá  dosť  silných  krýdel  k ďale- 
kému letu.  Nezostáva  iné,  iba  živoriť  pod  jarmom  za  čas  a skryť 
sa  do  — hrobu.  Páni  drobniari  a materialisti:  vidíte,  keď  uhasí  sa 
duch,  ošarpá  ľud  v národnosti  a type,  i telo  hynie;  keď  opustí  duša 
telo,  posledné  rozkladá  sa,  hnije,  stane  sa  obeť  červov.“ 


Po  roku  1904  hynutie  a zoslabovanie  Rusínov  pokračovalo* 
marmarošský  proces  z konca  r.  1913  a zo  začiatku  r.  1914  ukázal 
síce,  že  v rusínskom  ľude  sú  fondy,  pripravené  vzdorovať  cirkev- 
nému a sociálnemu  násilenstvu,  ale  vcelku  nad  Podkarpatskou  Ru- 

SOU  sa  nebrieždilo,  svetová  vojna  len  znásobila  utrpenie  tohto  kraja* 
a jeho  obyvateľov.  Ale  tak  ako  Slováci,  i Rusíni  mali  svojich  vy- 
sťahovalcov v Amerike,  ktorých  kultúrne  a demokratické  poriadky 
naučily  žiť  národnejším  životom.  Zástupcovia  amerických  Rusínov 
19.  októbra  r.  1918  predložili  prezidentovi  T.  O.  Masarykovi  v Scran- 
tone  memorandum,  v ktorom  žiadali,  aby  územie  v Uhorsku,  na 
ktorom  býva  ruský  národ,  po  víťaznej  vojne  pripojilo  sa  k Česko- 
slovenskej republike.  Centrálna  národná  rada  ruská  v Užhorode 
8.  mája  r.  1919  túto  požiadavku  svojich  amerických  krajanov  schvá- 
lila a žiadala  jej  uskutočnenie.* 

Nastalo  pripojovanie  Podkarpatskej  Rusi  k ČSR,  dramatické 
boje  o národný  osud  Rusínov,  zákonom  i mierovými  smluvami 
zabezpečovali  si  Rusíni  svoju  budúcnosť,  a dnes  ťažko,  namáhavé, 
krvavé  tvoria  svoj  život.  Usiluješ  sa  ho  pochopiť  a žičíš  mu  úspech. 
V podkarpatoruských  mestách,  na  dedinách,  vo  vlakoch  a na  ce- 
stách, na  poliach  a horských  chodníkoch  myseľ  i city  si  zapaľuješ 
túžbami,  aby  tu  raz  bol  život  pekný,  aby  oči  svietily  radosťou,  aby 
skutky  rúk  i umu  boly  víťaznou  piesňou. 

Dnes  život  na  Podkarpatskej  Rusi  nie  je  radostný  a skoro  si 
musíš  priznávať,  že  je  temer  beznádejný  i do  budúcnosti.  Ospra- 
vedlňuješ, že  veď  po  takej  minulosti  ani  inakší  nemôže  byť.  Po 
mestách,  keby  nebolo  ojedinelých  ruských  nápisov  na  obchodoch 
i úradných  budovách,  keby  si  nezabočil  do  odľahlejších  ulíc,  ani 
by  si  nezbadal,  že  chodíš  po  meste,  ktoré  je  hlavným  mestom  Pod- 
karpatskej Rusi,  alebo  po  meste,  ktoré  donedávna  malo  najviacej 
obyvateľov. 


• Slovensko-podkarpatoruská  spolupráca  bola  i v pohnu^ch  dňoch  prevra- 
tových.  Národnie  noviny  z 26.  nov.  r.  1918  prinášajú  rezolúciu  Ruskej  národnej 
rady,  prijatú  na  jej  shromaždení  v Prešove  19.  nov.  a adresovanú  Slovenskej 
národnej  rade  v T.  Sv.  Martine.  Podkarpatskí  Rusi  v rezolúcii  žiadajú,  aby 
boli  „účastní  tej  samej  sudby,  ktorej  dostane  sa  aj  iným  národom  Uhorska“, 
protestujú  v nej,  „aby  nás  roztrhano,  abo  proti  našej  vôli  k cudzím  národom 
pripojili“,  a konečne  kde  sa  žiada,  aby  i podkarpatskí  Rusi  boli  zastúpení  na 
mierovej  konferencii  a mohli  spolurozhodovať  o svojej  budúcnosti.  — V nasle- 
dujúcom čísle  Nár.  novín  (28.  nov.)  vyšiel  obšírny  článok  o pomeroch  na  vý- 
chodnom Slovensku  pod  názvom  Čo  sa  robí  na  východe?  V úvodnej  redakčnej 
poznámke  sa  spomína,  ako  sa  Maďari  usilujú  zachrániť  aspoň  východných 
Slovákov,  Rusínov  a Slovincov  pre  Uhorsko.  Tŕplo  sa,  či  táto  akcia  nebude 
mať  úspech,  lebo  na  východnom  Slovensku  nebolo  vraj  ľudí,  ktorí  by  v histo- 
rických chvíľach  mohli  viesť  slovenský  zápas.  Národme  noviny  sa  žalujú,  že 
„najhoršie  bolo,  že  sme  nemali  dôkladných  spoľahlivých  zvestí  z východu  o 
tom,  čo  sa  tam  robí“.  A dokladajú : „Dnes  sme  ich  konečne  dostali.“  V článku 
sa  opisuje  činnosť  Dvortsákovej  „Vichodoslovenskej  rady“,  rusínskych  maďa- 
rónskych  živlov,  zákroky  ministra  Jászyho,  ktorý  voíal  do  Pešti  predsedu  Rus- 
skej  národnej  rady,  Antona  Gr.  Beskyda.  Beskýd  nevyhovel  Jászyho  vyzvaniu, 
ale  prišiel  do  T.  Sv.  Martina,  kde  konferoval  s predstaviteľmi  slovenských  po- 
litických pohybov.  Národnie  noviny  píšu : „Predseda  Ruskej  národnej  rady, 
pán  Anton  Beskýd,  dal  sa  do  styku  s naším  východným  reprezentantom  pánom 
Ladislavom  Moyšom,  r.-k,  farárom,  a dňa  25.  t.  m.  došli  spoločne  do  Mar- 
tina.“ Podľa  svedectva  Jozefa  Škultétyho  Beskýd  osud  a budúcnosť  svojho 
národa  spojoval  s osudom  Slovákov  a žiadal,  aby  podkarpatskí  Rusi  patrili 
do  štátneho  sväzku,  v ktorom  budú  Slováci. 

A nad  rusínskymi  mestami,  ktoré  sú  všetky  na  rovine  pod 
vrchmi,  žije  ľud  i jeho  nepočetná  vidiecka  inteligencia.  S rusín- 
skych vrchov  prihovára  sa  ti  odvečný  smútok  samoty,  odtiaT  vejú 
znepokojujúce  víchre  a tam  sa  žije  ťažko.  Rusínska  bieda!  Nesmie  byf 
mlčanlivá  a pasívna.  Tu  treba  súrne  pochovať  chudobný  včerajšok. 

•* 

Zaujímajú  nás  najviacej  kultúrne  problémy  Podkarpatskej  Rusi 
i všetko,  čo  s nimi  súvisí.  Vyslovujeme  o nich  len  dojmy,  náhodile 
posbierané  informácie,  sústavné  štúdium  týmto  otázkam  sme  ne- 
venovali. Ale  i tak  otvára  sa  nám  výhľad  do  veľmi  složitej,  chaotickej 
a bezradnej  situácii.  Ako  i z článku  redaktora  dr.  Nedzelského  o 
povojnovej  podkarpatoruskej  literatúre,  uverejneného  v tomto  čísle 
Slovenských  pohľadov,  vysvitá,  celý  kultúrny  život  rusínsky  zmieta 
sa  v ťažkých  jazykových  bojoch.  Ani  predvojnový  vývin  neustálil 
jednotnú  spisovnú  reč  Rusínov,  proces  tento  hatily  maďarské  úrady 
a nízka  vzdelanostná  úroveň  rusínskej  inteligencie  (ale  najmä  jej 
malý  počet),  a tak  v poprevratových  rokoch,  keď  národná  reč  Ru- 
sínov nadobudla  verejného  práva,  nastala  bezradnosť.  Bezradnosť 
sa  komplikovala  mnohými  vedľajšími  činiteľmi.  Naše  vrchnosti  vari 
príliš  hlboko  zasahovaly  i do  rečovej  otázky  Podkarpatskej  Rusi, 
neboly  azda  dosť  orientované  v miestnych  pomeroch  a svojimi 
zásahmi  znásobovaly  chaos.  Okrem  toho  v kraji  Rusínov  osadilo 
sa  po  prevrate  relatívne  veľké  množstvo  emigrantov  z radov  ruskej 
a ukrajinskej  inteligencie,  ktorí  nové  prostredie  infikovali  svojimi 
rozhorčenými  poňatiami  rečového  pomeru  medzi  Ukrajincami  a 
Rusmi.  Až  ťa  neraz  zamrazí,  s akou  nenávisťou  domáci  inteligenti 
hovoria  o kultúrnom  a rečovom  zle,  ktoré  sem  priniesli  emigranti. 
A otázky  tieto  dostávajú  bolestnú  bezradnosť  najmä  tým,  že  na 
Podkarpatskej  Rusi  je  všetko  malé,  kultúrne  možnosti  obmedzené, 
že  je  všetko  len  v začiatkoch  a v rozbehu,  z toho  sa  rodí  chorobná 
psychóza,  raz  sebapreceňovanie  a výbojné  plány,  inokedy  pesimizmus 
a ľahostajnosť.  Skľučujúci  dojem  má  i našinec  z týchto  rečových 
bojov  rusínskych,  poznáva,  akou  sú  ony  prekážkou  pre  kultúrne 
a národné  povznesenie  celku  a ako  deštruktívne  pôsobia  na  kul- 
túrne povedomie  Rusínov. 

A ani  len  tušiť  nemôžeš,  ak  len  nechceš  byť  dogmatár  a ne- 
klameš sám  seba,  že  možno  riešiť  akékoľvek  rečové,  národné  a 
kultúrne  otázky  násilím  a diktátom,  hovorím,  poňatia  nemáš,  ako 
by  sa  mohol  tento  nebezpečný  chaos  v otázke  spisovnej  reči  Ru- 
sínov zlikvidovať,  alebo  aspoň  priviesť  na  pokojnú  a tvorivú  cestu 
vývinovú.  Mýli  ťa  najprv,  že  sami  Rusíni  pre  príslušnosť  k tomu 
alebo  onomu  rečovému  prúdu  nenávidia  sa  medzi  sebou  živelnou 
prudkosťou.  Smierenie  medzi  terajšími  skupinami  nie  je  možné. 
Všetky  chcú  len  zvíťaziť,  a to  veľmi  chytro.  Mladý  kultúrny  orga- 
nizmus rusínsky  je  presýtený  bojovnosťou,  náročnosťou  a nedočka- 
vosťou. Sledoval  som,  čím  všetkým  sa  argumentuje  na  pr.  pre  prijatie 
ruštiny  za  spisovnú  reč  Rusínov.  Uvádzajú  sa  nielen  kultúrne  a 

rečové  dôvody  domáce,  ale  i ohľad  na  mierové  smluvy,  na  medzi- 
národné postavenie  Československa,  argumentuje  sa  veľkosťou  a 
váhou  ruštiny  i ruského  štátu  vo  svete  a zástancovia  smeru  sú  ne- 
. vyčerpateľné  vynalezaví  pre  posilnenie  svoje]  tézy.  To  isté  robia  zá- 
^/stancovia  smeru  ukrajinského.  Ale  obe  skupiny  chcú  pritom  rečove 
opierať  sa  i o domáce  nárečia,  a tak  je  pochopiteľné,  že  popri  dvoch 
vyvodiacich  jazykových  smeroch  vzniká  a mohutnie  i tretí,  ktorý 
^spisovnú  reč  Rusínov  tvorí  na  základe  domácich  nárečí.  Ďakuješ 
našej  kultúrnej  minulosti,  že  bola  dosť  mocná  a kultúrna,  ochránila 
nás  i na  prahu  národného  oslobodenia  pred  takým  chaosom,  aký 
panuje  a vari  ešte  dlho  bude  panovať  medzi  rusínskymi  bratmi. 
Tešíš  sa  iba  nádejou,  že  sa  zrodí  na  Podkarpatskej  Rusi  plejáda 
tvorivých  ľudí,  ktorí  svojou  tvorbou,  literárnou  i náukovou,  ukážu, 
ktorá  cesta  vedie  z jazykového  chaosu,  a ktorí  premôžu  i povážlivý 
sklon  Rusínov  k duchovnej  rozdrobenosti. 

* 

Iste,  i kultúrna  budúcnosť  Rusínov,  v nej  i otázka  spisovnej 
reči,  je  najprv  vecou  podkarpatoruskej  inteligencie.  Niekoľko  prí- 
značných skutočností  môžeme  uviesť  z tejto  oblasti.  Pred  niekoľ- 
kými rokmi  už  zažil  som  mraziacu  skúsenosť  s istým  mladým 
rusínskym  inteligentom,  ktorý  bol  i literárne  činný.  S elánom  pustil 
som  sa  do  rozhovoru  s ním  a začal  som  ho  ubezpečovať,  ako  i 
s našej  strany  chceme  sa  chápavé  približovať  k rusínskym  kultúr- 
nym dielam.  Boly  mu  to  veci  ľahostajné.  V rozhovore  postupne 
som  poznával,  že  i veci  rusínskej  kultúry  sú  mu  akosi  ľahostajné. 
Strašne  rezervovane  hovoril  o nich.  Len  tak  mimochodom.  Nechá- 
pal moju  zvedavosť. 

Uspokojoval  som  sa  vtedy,  že  môj  niekdajší  známy  je  azda 
predsa  len  výnimkou  v radoch  rusínskej  inteligencie  a že  jeho 
kultúrnu  apatiu,  hoci  bol  spisovateľom,  treba  pripísať  na  vrub  jeho 
osobných  vlastností.  Ale  zo  skúseností,  ktoré  si  odnášaš  z pobytu 
na  Podkarpatskej  Rusi,  ti  je  jasné,  že  môj  bývalý  známy  nebol  vý- 
nimkou, že  medzi  rusínskou  inteligenciou  je  mnoho  takých  ľaho- 
stajných a rezervovaných.  Ako  by  nedôverovali  samým  sebe,  svojmu 
národu  a svojmu  dielu.  Rusínski  inteligenti  často  síce  citujú  slová, 
ktoré  im  adresoval  prezident  Masaryk,  keď  v jeseni  r.  1921  bol  na 
Podkarpatskej  Rusi,  aby  sa  sblížili  k ľudu  a viedli  ho,  ale  táto  rada, 
ktorú  sami  prežívajú  intenzívne,  má  zčiastky  pre  nich  len  teoretický 
význam.  Nevedia,  ako  ju  realizovať,  aký  konkrétny  obsah  jej  dať, 
rusínskej  inteligencie  je  nateraz  ešte  zúfale  málo,  je  národne  a kul- 
túrne desorientovaná,  pred  ťažkou  realitou,  vyžadujúcou  tvrdú  a 
húževnatú  robotu,  hľadá  často  záchranu  v ružových  plánoch,  ďa- 
lekosiahlych koncepciách  a stráca  smysel  pre  veci  najbližšie  a naj- 
súrnejšie.  Jedine  týmto  psychologickým  stavom  rusínskej  inteli- 
gencie možno  si  vysvetliť  i tuhé  reči  o rusínskosti  územia  od  Jasiny 
po  Poprad  a čuduješ  sa,  s akým  sebavedomím'  vyslovujú  termín 
„Prešovská  Rus“.  A neveria  ti,  keď  dokazuješ  evidentnú  vec,  že 

hádam  niet  kultúrneho  Slováka,  ktorý  by  z rusínskych  ľudí  na  východ- 
nom Slovensku  chcel  čo  i len  jedného  Rusína  pre  nás  si  privlastniť. 

Ale  všeličo  možno  pochopiť.  Chodíš  v Užhorode  po  brehoch 
Uhu  a obzeráš  budovy  veľkomestskej  štvrte,  ktoré  budovy  sú  temer 
všetko  štátne  a krajinské  úrady.  Zdalo  sa  mi,  že  táto  štvrť  Užho- 
rodu musela  učarovať  rus.  inteligentom.  Vedia,  toto  je  ich,  výraz  ich 
práva  a moci  na  Podkarpatskej  Rusi.  Porovnávajú  si  to  s chudobou 
sociálneho  prostredia,  z ktorého  vyšli.  Dediny  sú  úbohé,  toto  tu 
je  mohutné  a veľké.  Treba  sa  driapať  za  takýmto  veľkým.  A údajne 
v radoch  rusínskej  inteligencie,  ktorá  zväčša  vyšla  z ľudu,  príliš 
mocne  žije  túžba  dostať  sa  do  veľkých  budov  a na  dobre  platené 
miesta,  cieľ  tento  pri  nedostatku  domácej  inteligencie  a pri  šikov- 
níckom  aranžovaní  karieristických  predpokladov  je  ľahko  dosiahnuť, 
a tak  sa  prehlbuje  priepasť  medzi  dedinou  a inteligenciou. 

Príliš  zovšeobecňujem  tieto  dáta,  rozumie  sa,  ich  platnosť  je 
primerane  obmedzená  a potom  bolo  by  ich  treba  na  širokej  báze 
vysvetľovať.  Stredoškolský  profesor  na  podkarpatoruskom  gymná- 
ziu pripomína  i túto  vec:  z troch  gymnázií,  ktoré  máme  na  Pod- 
karpatskej Rusi,  ročne  vyjde  okolo  sto  maturantov,  našich  chlapcov. 
Ale  z nich  ak  desiati  idú  na  vysoké  školy.  Všetci  ostatní  sa  vrhnú 
do  úradov.  Stanú  sa  z nich  kancelárski  pisári  alebo  učitelia.  Pred- 
stavte si,  aké  kultúrne  a národné  nebezpečenstvo  je  nedoštudovaná 
inteligencia.  Ale  za  pochybnými  úradmi  naša  mládež  sa  jednako 
slepo  ženie,  lebo  500—600  korún,  ktoré  mesačne  dostáva,  je  pre 
ňu  a pre  jej  rodiny  neslýchané  veľký  kapitál,  tými  stovkami  platu 
veľká  časť  našej  mládeže  uspokojí  svoje  ambície. 

* 

Pri  pozorovaní  podkarpatoruského  kultúrneho  organizmu  vi- 
díš, aká  rozhodujúca  moc  je  duchovná  tradícia.  Dielo  i snahy 
otcov  a dedov.  Vo  vývine  nikdy  pasívne  a otrocký  nemá  sa  na- 
sledovať príklad  predkov,  ich  dedičstvo  nie  je  mŕtva  skamenelina, 
ale  je  pevná  pôda,  do  ktorej  možno  zapustiť  korene,  z nej  rásť, 
znásobovať  tradíciu  a prekonávať  ju.  Na  Podkarpatskej  Rusi  v ob- 
lasti kultúrnej  pocity  istoty  o hodnote  tradícií  nieto,  hľadá  sa  vari 
iba  vo  veciach  jazykových.  Tradícia  musí  byť  mocná,  podnetná, 
skladať  sa  z bohatých  vrstiev  duchovných  skúseností  predkov  a 
musí  byť  mocná.  Tvorivé  sa  musí  na  ňu  nadväzovať. 

Sklony  tieto  vidíš  i u dnešných  Rusínov.  Okázalé  dali  im 
výraz  v postavení  sôch  a pomníkov  svojim  vynikajúcim  ľuďom 
z minulosti.  Ale  v dnešných  kultúrnych  snahách  Rusínov  i tie 
skromné  dedičstvá,  ktoré  dostali  od  predkov,  nezažívajú  sa  dosť 
opravdivé  a záväzne.  Ani  minulosť  nechráni  Rusínov  pred  chao- 
som dneška.  To  preto,  lebo  celý  svoj  kultúrny  vzrast  nevedia 
v dnešnom  jeho  štádiu  postaviť  na  solídnu  bázu.  Raz  ich  opája 
a mätie  myšlienka  na  veľkosť  a závažnosť  veľkoruskej  kultúry 
vo  svete,  inokedy  strháva  ich  mladistvý  elán  ukrajinskej  túžby  kul- 
túrnej a s tým  všetkým  povážlivé  kontrastuje  chudobný  svet  do- 

mád  a jeho  skromné  možnosti.  Opytuješ  sa  pritom,  d tendencie 
kultúrneho  vývinu  Rusínov  jednako  len  nemajú  vyvierať  z domá- 
cich možností,  6*  všetko  úsilie  nemá  byť  jedine  a výlučne  orien- 
tované k potrebám,  ktoré  sú  obmedzené  potrebami  samej  Pod* 
karpatskej  Rusi? 

A tak  zo  samého  kultúrneho  organizmu  Rusínov  vyrastajú 
problémy,  ktoré, azda  len  dlhý  vývin  rieši.  Pravda,  Rusíni  vysta- 
vení sú  aj  mocným  zásahom  z iných  kultúrnych  oblastí.  Rozprá- 
vaš sa  s mladým  rusínskym  učiteľom,  prekvapuje  ťa,  ako  mnoho 
mien  a dát  vie  z českej  histórie.  Školy  na  Podkarpatskej  Rusi 
účinne  udomácňujú  predstavy  a náhľady  českého  kultúrneho  pro- 
stredia a propagujú  ich  tu.  Nevieš,  či  je  to  zdravý  zjav  a či 
nebude  mať  osudné  následky.  Na  jednej  strane  kultúrne  povedo- 
mie a jeho  obsah  vyrastá  z primitívnych  pomerov,  celá  rusínska 
zaostalosť  a kliatba  minulosti  vyžadovala  by,  aby  sa  tu  kultúrna 
misia  začínala  konať  akosi  základnejšie,  od  koreňov,  a namiesto 
toho  hneď  sa  prijímajú  a vnucujú  vyspelé,  diferencované  a cez  de- 
saťročia v kultúrnom  prostredí  vypracované  normy  a predstavy. 
Zdalo  sa  mi,  že  tento  skok  vo  vývine  rusínskej  kultúrnosti  skrýva 
v sebe  mnoho  nebezpečných  znakov  a že  rusínske  kultúrne  po- 
vedomie konfunduje.  Navštívil  som  istý  prázdninový  kurz  na 
Podkarpatskej  Rusi,  prednášalo  sa  na  ňom  o histórii,  literatúre  a 
kultúre,  prednášateľom  bol  aj  istý  vysoký  úradník  z Prahy,  rečnil 
oduševnene  a s elánom,  chcel  veľmi  pôsobiť  na  svojich  poslu- 
cháčov, ale  hovoril  o veciach,  ktoré  rusínskym  poslucháčom  mu- 
sely  byť  vzdialené,  lebo  sa  týkaly  len  ideových  otázok,  ktoré  si 
Česi  v složitom  kultúrnom  prostredí  riešili  cez  desaťročia,  a tu  sa 
to  všetko  rusínskym  poslucháčom  servírovalo  s dogmatárskou 
heslovitosťou.  Neboly  to  prázdne  slová?  A vôbec,  naučili  sme 
Rusínov  tvorivé  a organicky  približovať  sa  k dátam  českej  kul- 
túry, ktorá  sa  tu  všade  s veľkou  dávkou  oficiálnosti  rozdáva? 
Olbrachtova  trpkosť  nad  českým  kultúrtrégerstvom  na  Podkar- 
patskej Rusi  je  vari  oprávnená.  Rusínsky  kultúrny  život  a české 
zásahy  do  neho  sú  skutočnosťou,  plnou  vnútorných  rozporov 
a ťažl^ch  nedôsledností. 

* 

Hlavné  zamerenie  duchovných  rusínskych  snáh,  a teda  i snáh 
tých,  ktorí  chcú  Rusínom  rozdávať  kultúrne  hodnoty,  malo  by  ísť 
za  vypestovaním  a zosilnením  kultúrneho  povedomia  Rusínov. 
Dnes  v týchto  oblastiach  na  Podkarpatskej  Rusi  panuje  chaos. 
Rodia  sa  nezdravé  ambície  a krkolomná  romantika.  Psychóza  ma- 
lého národa,  ktorý  sa  zasnene  oddáva  velikášskym  sklonom.  Vidí 
okolo  seba  malosť,  ona  ho  dusí,  hľadá  z nej  útek  v nereálnom 
iluzionizme. 

Nové  pomery  i s tejto  stránky  robily  chyby.  Ktosi  bol  po- 
vedal, že  po  prevrate  na  Podkarpatskej  Rusi  pamätalo  sa  na  vše- 
ličo, len  na  prípravu  domáceho  obyvateľstva  nie,  aby  dnes,  keď 
dostáva  časť  politickej  a kultúrnej  autonómie,  mohlo  svoje  veci 

spravovať  múdre  a prospešné.  Uznávam,  ťažko  tu  niekoho  a ne« 
jaký  systém  obviňovať.  Pomery  boly  a sú  také  komplikované  i 
neustálené,  že  ľudia,  ktorí  zo  západu  a z iných  krajov  prichádzali 
tieto  končiny  dvíhať  a tvoriť  podľa  európskych  príkladov,  zostá- 
vali pred  sfingou  rusínskych  pomerov  bezradní.  Ale  jednako  vari 
priveľa  nový  režim  na  Podkarpatskej  Rusi  usiloval  sa  udomác- 
ňovať tu  príklady  a normy  z iných  prostredí  a prepribližoval  sa 
dosť  chápavé  a žičilive  k miestnym  pomerom  a potrebám.  Zazlieva 
človek  najmä,  že  temer  za  dve  desaťročia  nevypestovalo  sa  v ru- 
sínskom človeku  viacej  prvkov  konštruktivistických,  viacej  smyslu 
a zainteresovanosti  pre  veci,  ktoré  sú  jeho,  na  ktorých  má  vyra- 
stať jeho  kultúrna,  politická  a sociálna  budúcnosť.  Veľa  je  tu  ne- 
gativizmu k sebe  a k iným. 

A potom  tie  strašné  protiklady.  Židia  a Rusíny.  Kultúrne  pre- 
svedčenie ani  len  slovíčkom  by  ti  nedovolilo  v akomkoľvek  smysle 
uraziť  Židov  a z nejakých  predsudko^v  brojiť  proti  nim.  Najmä  na 
Podkarpatskej  Rusi  k veľkej  väčšine  Židov  môžeš  mať  len  hlboký 
súcit  a driapať  si  svedomie  výčitkami,  že  ešte  možno  tak  zaostalé 
a chudobne  žiť.  Ale  židovstvo  i tak  ostáva  tu  veľkým  sociálnym 
a kultúrnym  problémom  pre  Rusínov.  Židov  na  Podkarpatskej 
Rusi  je  asi  100.000,  temer  15o/o  celého  obyvateľstva.  25®/o  z nich 
zaoberá  sa  obchodom,  ostatní  vraj  sú  remeselníci  a poľnohospo- 
dári. Na  rachovských  uliciach  a inde  denne  vídavaš,  ako  vycifrovaná 
Huculka  v svojom  farebnom  kroji  družne  sedí  pri  bradatom  ži- 
dovskom sedliakovi  a nejakej  rasovej  alebo  sociálnej  nenávisti 
medzi  nimi  nieto.  A predsa  sú  to  dva  svety. 

Podkarpatský  Žid  zväčša  sa  už  akomodoval  novým  pomerom. 
Židovské  dieťa  chodí  do  českej  školy  a na  každom^  rohu  i po 
dedinách  pristavuje  ťa  bezvadnou  češtinou.  Miestny  Žid  všade  je 
shovorčivejší,  podnikavejší,  nanucuje  sa  i\  svojou  dôverou  a núka 
ti  svoje  prednosiK  Rusíni  sú  utiahnutí.  Údajne  i naše  úrady  a po- 
litické strany  o Židov  opierajú  sa  tu  ako  o spoľahlivý  i solídny 
živel,  kým  prístup  k Rusínom  nie  je  taký  ľahký. 

Ako  sa  bude  rusínstvo  so  židovstvom  vyrovnávať  v budúc- 
nosti? Židia  sú  už  dnes  nepomerne  majetnejší,  sú  podnikavejší, 
hrnú  sa  do  miest,  vedia  sa  koncentrovať  na  jednu  robotu,  ovlá- 
dajú niekoľko  rečí,  radšej  a viacej  študujú,  chcú  a vedia  bohatnúť, 
majú  povzbudzujúce  príklady  v životných  úspechoch  svojich  spolu- 
vercov  v iných  krajinách.  Rusínom  konkurovať  so  Židmi  a s ich 
schopnosťami  bude  veľmi  ťažko.  Žid  má  dosť  húževnatosti  a úpor- 
nosti  vytĺkať  groše  ešte  i z rusínskej  biedy,  možno  azda  iba  oča- 
kávať, že  dvíhaním  majetkovej  a vzdelanostnej  úrovne  rusínski 
Židia  viacej  sa  budú  sťahovať  do  západných  častí  štátu  (v  po- 
slednom čase  ročne  priemerne  do  Palestíny  odchádzalo  okolo  tisíc 
židovských  duší  z Podkarpatskej  Rusi).  Pravda,  dnešný  rusínsky 
Žid  je  ešte  príliš  ortodoxný,  to  podlamuje  jeho  hospodársku  zdat-. 
nosť  (človek  z iných  krajov  ťažko  sa  odváži  kúpiť  niečo  od  za- 
nedbaného a špinavého  Žida,  akých  celé  stovky  vysedávajú  na 

pr.  i v svojich  užhorodsl^ch  obchodíkoch).  Ale  nič  nezabráni  ži- 
dovskej emancipovanosti  starých  návykov,  oni  sa  iste  chytro 
zeurópeizujú  a budú  v budúcnosti  ešte  ťažším  sociálnym  a kul- 
túrnym problémom  Podkarpatskej  Rusi;  akokoľvek,  ale  nebezpeč- 
ným pre  samé  rusínstvo. 

Rozumie  sa,  nijako  si  nemožno  želať  a u nás  nesmie  ísť  vývin 
tým  smerom,  aby  sa  nejako  umele  a násilím^  potlačovalo  kultúrne 
a hospodárske  mohutnenie  podkarpatských  Židov.  Rusíni  s týmto 
faktom  v tvorení  svojej  prítomnosti  a budúcnosti  musia  počítať, 
židovstvo  im  bude,  ako  sa  hovorieva,  vždy  v pätách.  Jediná  cesta 
slušného  a kultúrneho  vyrovnania  je:  nedať  sa  príliš  predbehnúť 
Židom.  Rásť  a mohutnieť  paralelne  s nimi  vo  všetkých  odvetviach, 
vlastnou  príčinlivosfou,  podnikavosťou  a tvorivosťou  zabrániť,  aby 
židovstvo  medzi  Rusínmi  nestalo  sa  výsadnou  kastou,  ozbrojenou 
dostatočnou  materiálnou  a duchovnou  mocou,  ktorou  by  vládalo 
využívať  a vykorisťovať  masy  rusínskeho  ľudu.  Rusíni  musia  ra- 
pídne mocnieť,  vo  všetkých  úsekoch  spoločenského  složenia,  mu- 
sia sa  kultúrne  dvíhať  a potom  ich  nebude  ohrožovať  nijaká  von- 
kajšia moc.  Rozumie  sa,  prednou  úlohou  i nášho  štátu  je,  aby 
toto  zdravé,  demokratické  a pozitívne  kultúrne  mocnenie  Rusínov 
všestranne,  rozumne  a takticky  podporoval. 

* 

V letných  mesiacoch,  a vari  aj  v zimných.  Podkarpatská  Rus 
zaolavená  je  turistami.  Na  Pop  Ivana,  Hoverlu  a stovky  iných  zá- 
zračných vrchov  štverajú  sa  akísi  bezstarostní  turisti,  bez  priro- 
dzeného citu  objímajú  sa  s horami  a prekrúcajú  otupenými  a 
nechápavými  očami  pred  domcami  rusínskych  sedliakov.  Nejaká 
taľafatka  z ľudových  výrobkov,  kúpená  po  dlhej  jednačke,  je  pa- 
miatka na  cesty  po  Podkarpatskej  Rusi  a je  lacným  svedectvom, 
ktoré  sa  ukazuje  závistlivým  susedom  a snobom  doma,  ako  odkaz 
z primitívneho  kraja. 

Tak  by  sa  mi  chcelo  vynášať  prednosti  tohto  kraja,  zastrieť 
i tých  niekoľko  bolestí,  ktoré  som  pospomínal  v tomto  článku,  a 
chcel  by  som  sa  zaprisahávať,  že  rusínska  primitívnosť  a zaosta- 
losť je  životne  vyššia  a tvorivejšia  hodnota,  ako  tupá  póza  inte- 
ligentská,  ktorá  sa  sem  chodí  sviatočne  vypúčať. 

Tu  na  Podkarpatskej  Rusi  si  najosudovejšie  uvedomíš,  že 
prostý  ľud  a jeho  kultúra  je  tisíc  ráz  vzácnejší  poklad  ako  chva- 
stúnstvo  a duchovná  prázdnota  malomeštiackej  inteligencie.  Len 
nech  biedu  rusínskych  dedín  neľutuje  nijaký  tupý  pisár,  bankár- 
sky magnát  a potentát  z úradov... 

* 

Často  som  sa  vracal  v rozhovoroch  s rusínskymi  inteligentmi 
na  tému,  ako  by  si  predstavovali  sbližbvanie  a spoločnú  prácu  so  Slo- 
vákmi. V myslení  rusínskych  inteligentov  dominuje  jedna  otázka: 
politická.  Temer  každý  od  teba  žiada,  aby  si  mu  najprv  ukázal 
svoju  partajnícku  legitimáciu,  potom  by  ťa  dobre  ohmatal,  či  si 
pravoverný  prívrženec  tej  alebo  onej  strany,  z keď  k týmto  jeho 

žiadostiam  zostaneš  nevšímavý,  vyzdvihuješ  svoj  záujem  kultúrny^ 
rozreční  sa  sám  a počúvaš  temperamentné  formulácie  programov 
politických  strán.  Náruživé  znejú  tieto  programy. 

A jednako  naše  vzájomné  kultúrne  poznávanie  sa  bolo  by 
plodné  a požehnané.  Azda  sme  len  nezmftveli  v mátožného  stra- 
šiaka z konopí,  ktorý  si  trúfa  podceňovať  kultúrne  snahy  iného 
národa  a za  česť  i za  dôstojnosť  si  pokladá  pokorne  a lokajsky 
sa  klaňať  len  kultúram  vyspelým?  Ak  by  toto  bola  pravda,  tak 
sme  sa  veľmi  chytro  stali  zábudlivými  a strašne  si  namýšľame. 
Áno,  skromné  sú  sväzočky  básní  a rozprávok,  ktoré  vychodia 
nákladom  Sodružestva  v Užhorode,  vydania  spolku  Duchnoviča 
a Prosvity,  ktoré  ti  vďačne  dávajú,  ľahko  unesieš,  ale  to  je  nie  miera 
o kultúrnosti.  Musí  ťa  naplniť  citom  vznešenosti  a úctou  to,  že 
tu  opravdivé,  pri  všetkom  duchovnom  zmätku,  ľudia  sa  snažia  i 
literárnou  a náukovou  tvorbou  znásobiť  život  a svoje  biedy  pre- 
môcť. Ako  teplo  možno  milovať  knihy,  ktoré  si  prinesieš  z Pod- 
karpatskej Rusi! 

A nadovšetko:  tie  paralely  medzi  vývinom  našej  kultúry  a 
snahami  rusínskymi!  Priamo  ťa  vzrušujú.  Miluješ  ich.  Stýkať  sa 
s rusínskymi  kultúrnymi  snahami  znamená  milovať  ich  a ešte  in- 
tímnejšie milovať  i domáci  kultúrny  svet. 

Najradšej  som  hovoril  Rusínom  o našich  životných  osudoch 
v minulosti  a o vývine  našej  vzdelanosti.  Spomínal  som,  cez  aké 
rečové  boje  sme  my  prechádzali  v našich  dejinách,  z akých  sociál- 
nych a umeleckých  fondov  rástla  naša  literatúra,  aké  boly  cesty 
našej  osvetovej  a politickej  aktivity.  Reku,  my  Slováci  úzkostlivé 
by  sme  vám  chceli  pomáhať  vo  vašich  snahách,  nie  nejako  pro- 
tektorsky  a povýšené,  ale  tak  teplo  žičlivé,  a mnohé  dáta  z našich 
dejín,  keby  ste  si  ich  smysel  pripomenuli,  neboly  by  vám  na  osoh? 
Mnoho  spoločných  osudov  sme  mali  v minulosti,  rovnaké  sociálne 
dejiny,  nebolo  by  nám  vracať  sa  k týmto  skutočnostiam?  Áno,  lenže 
veľká  časť  Rusínov  príliš  bolestne  je  zažratá  do  dnešného  stavu 
a vidí  len  to,  v čom  my  máme  priaznivejšie  možnosti,  mýli  ju,  že 
dobré  slovenské  romány  vychádzajú  v niekoľkých  nákladoch,  je 
celá  zmátaná  priaznivými  možnosťami  inde  a nepriaznivými  u nich 
doma.  Na  Podkarpatskej  Rusi  sa  cíti  kultúrna  priepasť  medzi  vlast- 
ným a tým,  čo  majú  iné  národy.  Všetko,  čo  je  u iných,  sa  prece- 
, ňuje,  okrašľuje,  inde  kultúrna  tvorba  akoby  bola  dojemná  idyla,  a 
len  na  Podkarpatskej  Rusi  obeť  a utrpenie.  Nevsugerovaly  sa  takéto 
predstavy  do  mladých  Rusínov  i poprevratovými  školami? 

Kultúrne,  národné  a sociálne  snahy  Rusínov  sledovali  sme  od 
prevratu  veľmi  nesystematický  a vari  v menšej  miere,  ako  pred 
vojnou.  Je  svrchovaný  čas,  aby  táto  indolencia  prestala,  aby  sme 
si  vzájomný  pomer  nekalili  len  vecami,  v ktorých  sa  rozchádzame 
a ktoré  sme  triezvo  a rozumne  ani  nepremysleli.  Slovenský  tvo- 
rivý záujem  o veci  rusínskej  kultúry  bude  prospešný  i nám  sa- 
mým, bude  na  osoh  Rusínom  a tieto  snahy  sú  eminentnou  potrebou 
šťastnej  budúcnosti  nášho  štátu. 

